**Együttműködési Megállapodás**

– az Európa Sportrégiója 2026 cím viselésével összefüggésben –

amely létrejött egyrészről a

**Veszprém-Balaton 2023 Zártkörűen Működő Részvénytársaság** (székhely: [8200](https://www.opten.hu/cegtar/cimlista/?caddrsearch=2%3B202902A&caddrnovalchk=1&caddrsite=0) Veszprém, Cserhát ltp. 8.; cégjegyzékszám: 19-10-500277; adószám: 23701142-2-19; képviseli: Markovits Aliz vezérigazgató; a továbbiakban: „**Zrt**.”),

másrészről a

**Veszprém-Balaton Régió Kultúrájáért Közalapítvány** (székhely: 8200 Veszprém, Óváros tér 9.; nyilvántartási szám: 19-01-0000227; adószám: 19264581-1-19; képviseli: Surguta Orsolya kuratóriumi elnök; a továbbiakban: „**Közalapítvány**”**)**,

harmadrészről a(z)

**\*\*\*** (székhely: \*\*\*; nyilvántartási szám: \*\*\*; adószám: \*\*\*; képviseli: \*\*\*, a továbbiakban: „**Partner**”),

(a Zrt., a Közalapítvány és a Partner együttes említése esetén a továbbiakban: „**Felek**”) között, az alábbi feltételekkel.

**Preambulum**

A Felek rögzítik, hogy Veszprém Városa, illetve a Bakony- Balaton régió elnyerte a 2026-os naptári évre vonatkozó, Európa Sportrégiója címet (a továbbiakban: „**VEB2026**”). A Bakony-Balaton térség nemcsak nemzetközileg elismert élsportolókat adott Magyarországnak és a világnak, de számos lehetőséget is kínál a szabadidősport terén a lakosság széles körének. A Felek közös célja, hogy ösztönzzék a lakosság fizikai aktivitását, elősegítsék az aktív életmódot, a közösségépítést és a fenntartható sportfejlesztést. A cím elnyerése több további előnnyel is jár a régió és a települések számára, hiszen a nemzetközi láthatóságon, a médiafigyelmen túl elősegíti a lakosság fizikai aktivitását, támogatja egy aktív hazai és nemzetközi kapcsolatrendszer kialakulását, növeli a befektetési kedvet, valamint a sportrendezvények még vonzóbbá tehetik a régiót mind a helyiek, mind az idelátogatók számára is.

**1. A megállapodás tárgya**

* 1. Jelen megállapodás aláírásával a Felek rögzítik, hogy a Preambulumban megjelölt célok elérése érdekében egymással szorosan együttműködnek az **Európa Sportrégiója 2026** cím viselése és a hozzá kapcsolódó programok megvalósítása vonatkozásában.
  2. A Felek rögzítik, hogy a jelen megállapodás alapján **(\*\*\* település neve)** területén, az Európa Sportrégiója 2026 programban való részvételben érintett tevékenységét megvalósító jogi személy, gazdálkodó szervezet, civil szervezet és intézmény jogosulttá válik részt venni a VEB2026 programban a jelen megállapodásban foglaltak szerint.
  3. A Felek rögzítik és Partner tudomásul veszi, hogy a VEB2026 program kapcsán a Zrt. és a Közalapítvány más partnerekkel is együttműködési megállapodást köt, megadva ezzel az esélyt a régióban található településeknek a VEB2026 programban való részvételre.
  4. A Felek rögzítik és a Partner tudomásul veszi, hogy a VEB2026 program keretében megvalósításra kerülő események vonatkozásában a Zrt. és a Közalapítvány alapvetően a Veszprém-Balaton-Bakony régió érdekeit tartja szem előtt.

1. **A megállapodás időtartama**

2.1. Jelen megállapodás annak aláírásától – amennyiben az egyes aláírásokra eltérő időpontban kerül sor, úgy a legutolsó aláírás napjától – 2026. december 31. napjáig marad hatályban.

**3. A Partner jogai és kötelezettségei**

3.1. A Partner köteles az 5.1. pontban foglalt hozzájárulási díjat megfizetni a Közalapítvány részére.

3.2. A Felek rögzítik és megállapodnak, hogy a hozzájárulási díj megfizetése az adott település vonatkozásában a VEB2026 programban való részvétel feltétele.

3.3. A Felek rögzítik, valamint Partner tudomásul veszi, hogy a hozzájárulási díj megfizetése nem feltétlenül arányos a településen esetlegesen megvalósuló programok és projektek lebonyolítási költségeivel, valamint a hozzájárulási díj megfizetése nem jelenti azt, hogy a Partner által az 1.2. pontban megjelölt településen ténylegesen meg fog/meg tud valósulni valamely program vagy esemény. A Partner kijelenti, hogy minden tőle telhetőt megtesz annak érdekében, hogy az adott települést érintő esetleges programok megvalósulhassanak.

3.4. A Partner tudomásul veszi, hogy a hozzájárulási díj megfizetésével támogatja a Veszprém- Balaton-Bakony régió sport és kulturális fejlődését és hozzájárul a VEB2026 cím megvalósításához.

3.5. A Partner köteles az esetlegesen felmerülő, jelen megállapodás teljesítését akadályozó körülményeket haladéktalanul, legfeljebb az akadály felmerülésétől számított 5 munkanapon belül a Közalapítvány, illetve a Zrt. tudomására hozni.

3.6. A Partner jogosult információt kérni a VEB2026, illetve az annak keretében megvalósítani tervezett programok, projektek kapcsán a Zrt.-től és a Közalapítványtól.

3.7. A Partner a jelen megállapodás aláírásával elfogadja a VEB2026 program – előzetesen ismertetett és bemutatott - arculati elemeit és kötelezettséget vállal arra, hogy az arculati elemeket a VEB2026 program kapcsán, az együttműködés jegyében a nyomtatott, illetve online médiafelületein, sajtóanyagaiban a Zrt. iránymutatása alapján megjeleníti és használja. Továbbá a Partner kötelezettséget vállal arra, hogy a Zrt. kapcsolattartójával folyamatosan együttműködik és az általuk tett, a VEB2026 programra vonatkozó sajtó és média ajánlásokat lehetőségei szerint követi és betartja.

3.8. Jelen megállapodás teljesítésével kapcsolatban, amennyiben a Partner olyan információkhoz, adatokhoz fér hozzá, amelyek a Zrt., illetve a Közalapítvány szempontjából bizalmas jellegűek, úgy gondoskodik azok bizalmasan történő kezeléséről, megfelelő védelméről, és egyben kötelezettséget vállal arra, hogy ezen adatokat és információkat csak a jelen megállapodás teljesítéséhez indokolt, szükséges mértékben és esetben használja fel. A titoktartási kötelezettség megszegése az együttműködési megállapodás azonnali hatályú felmondással történő megszüntetését vonja maga után.

**4. A Zrt. jogai és kötelezettségei**

4.1. A Zrt. a jelen megállapodás aláírásával kijelenti, hogy rendelkezik a VEB2026 program megvalósításához és teljesítéséhez szükséges tapasztalattal, valamint szakértelemmel.

4.2. A Zrt. kötelezettséget vállal arra, hogy a jelen megállapodás szerinti minden, a feladat teljesítésére irányuló tevékenységet a tőle elvárható szakértelemmel és gondossággal, a legjobb tudása szerint, a legnagyobb körültekintéssel, a magyar jogszabályoknak, szakmai előírásoknak, illetve a jelen megállapodásban foglaltaknak megfelelően teljesíti.

4.3. A Zrt. köteles a Partner által a jelen megállapodás 3.6. pontja alapján kért információkat és egyéb felvilágosítást a lehető leghamarabb, megadni. A Zrt. jelen megállapodás hatálya alatt előzetesen egyeztetett időpontokban rendelkezésre áll a Partner 8.1. pontban megjelölt kapcsolattartója számára és külön kérés alapján megadja a szükséges információkat és felvilágosítást.

4.4. A Zrt. köteles a jelen megállapodás teljesítését akadályozó körülményeket haladéktalanul és maradéktalanul, legkésőbb az akadály felmerülésétől számított öt munkanapon belül a Partner, illetve a Közalapítvány tudomására hozni.

4.5. A Zrt. kötelezettséget vállal arra, hogy a Partner részére biztosítja a VEB2026 program kapcsolódó arculati elemeket.

4.6. A Zrt. kötelezettséget vállal, hogy szorosan együttműködik a Közalapítvánnyal és a Partnerrel, a Partner által befizetett hozzájárulási díjak VEB2026 program kapcsán történő felhasználása vonatkozásában.

4.7. A Zrt. nyilatkozik, hogy a Partner által megfizetett hozzájárulási díj alapján lehetőséget biztosít a Partner, illetve az 1.2. pontban felsorolt szereplők részére, hogy bekapcsolódhassanak a VEB2026 program megvalósításába, azonban rögzíti, hogy a hozzájárulási díj megfizetése nem egyenesen arányos azzal, hogy a Partner a VEB2026 program keretében megvalósuló eseményeken/projektekben ténylegesen részt fog/részt tud venni.

4.8. Jelen megállapodás teljesítésével kapcsolatban, amennyiben Zrt. olyan információkhoz, adatokhoz fér hozzá, amelyek a Partner, illetve a Közalapítvány szempontjából bizalmas jellegűek (személyes adatok, üzleti titok), gondoskodik azok bizalmasan történő kezeléséről, megfelelő védelméről, és egyben kötelezettséget vállal arra, hogy ezen adatokat és információkat csak a jelen megállapodás teljesítéséhez indokolt, szükséges mértékben és esetben használja fel.

**5. Hozzájárulási díj**

5.1. A jelen megállapodás aláírásával a Partner kötelezettséget vállal hozzájárulási díj megfizetésére. A hozzájárulási díj mértéke: 1 euró/év/fő, figyelembe véve az 1.2 pontban megjelölt település 2025. december 31. napjára megállapított lakónépességét. A hozzájárulási díjat a Közalapítvány OTP Bank Nyrt.-nél vezetett 11748007-24822330-00000000 számú bankszámlájára történő átutalással kell teljesíteni legkésőbb 2026. március 31. napjáig.

5.2. Az állandó lakosok számáról a Partner legkésőbb a hozzájárulási díj megfizetésével egy időben köteles írásban nyilatkozni a Közalapítvány felé a rendelkezésre bocsátott formanyomtatvány kitöltésével.

5.3. A Felek a hozzájárulási díj pénznemét euróban (EUR) határozzák meg, amelyet azonban magyar forintban (HUF) kell megfizetni, a 2026. január 1. napján érvényes MNB által nyilvántartott EUR-HUF középárfolyamon számított értékben.

5.4. A Felek rögzítik, hogy amennyiben a Partner a tárgyévre esedékes hozzájárulási díjat a tárgyévet megelőző évben be kívánja fizetni, akkor az esedékes díjat a 2025. október 1. napján érvényes MNB által nyilvántartott EUR-HUF középárfolyamon kell megfizetni.

5.5. A hozzájárulási díjat Áfa fizetési kötelezettség nem terheli.

5.6. A Partner által a Közalapítványnak megfizetett hozzájárulási díj teljes egészében a VEB2026 program finanszírozására kerül felhasználásra.

5.7. A Felek rögzítik, hogy a hozzájárulási díj megfizetésének ténye és a hozzájárulási díj mértéke nem egyenesen arányos a Partner által megjelölt település, illetve annak az illetékességi területén megvalósuló programok, projektek léptékével és megrendezésével.

5.8. A hozzájárulási díj teljes mértékben a VEB2026 program megvalósításához, valamint ehhez kapcsolódóan a Veszprém-Balaton-Bakony régió kultúrájának és idegenforgalmának fellendítéséhez történő hozzájárulásnak minősül. A Partner tudomásul veszi és elismeri, hogy a tárgyévben megfizetett hozzájárulási díj összegét sem részben, sem pedig egészben nem jogosult visszakövetelni a Közalapítványtól, valamint nem jogosult annak bármilyen jogcímen történő megtérítését igényelni a Zrt.-től, illetve a Közalapítványtól.

5.9. A Felek rögzítik, hogy a Partner és az egyéb szereplők csak és kizárólag akkor jogosultak a jelen megállapodás alapján a VEB2026 programban való részvételre, amennyiben fizetési kötelezettségüknek maradéktalanul eleget tettek.

**6. Vis maior**

6.1. A Felek mentesülnek a jelen megállapodásban rögzített kötelezettségeik teljesítése alól abban az esetben, ha a VEB2026 program megvalósítását bármilyen vis maiornak tekinthető körülmény meggátolja vagy akadályozza. A Felek ilyen vis maior eseménynek tekintik különösen, de nem kizárólagosan a természeti és más katasztrófákat (pl. villámcsapás, földrengés, árvíz, tűzvész, robbantás, járvány), háborús vagy más konfliktusokat (zendülés, rendzavarás, zavargások, sztrájk, forradalom, államcsíny, polgárháború, terrorcselekmények), embargót.

6.2. A Felek rögzítik és megállapodnak, hogy a Partner akkor sem követelheti a hozzájárulási díj teljes vagy arányos visszafizetését, ha vis maior esemény bekövetkezése miatt részben vagy egészben lehetetlenül a VEB2026 program megvalósítása.

**7. A megállapodás megszűnése és megszűntetése**

7.1. Jelen megállapodás megszüntethető:

* írásbeli közös megegyezéssel;
* a Zrt. vagy a Közalapítvány 7.4. pont szerinti azonnali hatályú felmondása esetén;
* bármelyik fél jogutód nélkül megszűnése esetén;
* amennyiben a jelen megállapodásában foglaltak okafogyottá válnak.

7.2. A Felek megegyeznek, hogy a jelen megállapodás 2026. december 31. napján hatályát veszti és ezzel a megállapodás meg is szűnik.

7.3. A jelen megállapodás bármely okból történő megszűnése esetén a Partner a megfizetett hozzájárulási díjat nem jogosult visszakövetelni vagy annak megtérítését igényelni.

7.4 A Zrt. vagy a Közalapítvány jogosult a jelen megállapodást azonnali hatállyal felmondani amennyiben a Partner nem fizeti meg a hozzájárulási díjat, valamint ha a Partner megszegi a 3.8. pont szerinti titoktartási kötelezettségét.

**8. Kapcsolattartás, értesítések**

8.1. A Felek megállapodnak, hogy a megállapodás teljesítése érdekében az alábbi nevesített kapcsolattartó személyeket jelölik ki és kötelezettséget vállalnak arra, hogy a kapcsolattartó személyében, elérhetőségében bekövetkező változás esetén a változást megelőzően 3 munkanappal, de legkésőbb a változáskor egymást írásban értesítik.

**A Zrt. kapcsolattartója**:

név: Bonyhádi Szilvia (projekt menedzser)

email: szilvia.bonyhadi@sportregio2026.hu

telefon: +36 30 119 3446

**A Közalapítvány kapcsolattartója**:

név: Surguta Orsolya (kuratóriumi elnök)

e-mail: [kuratorium@vebrkk.hu](mailto:kuratorium@vebrkk.hu)

telefon: +36 30 441 7924

**A Partner kapcsolattartója:**

név: \*\*\*

e-mail: \*\*\*

telefon: \*\*\*

8.2. Az egymáshoz intézett értesítések akkor tekinthetők kézbesítettnek, amennyiben azt a másik félnek a fentiekben meghatározott e-mail útján – küldik meg a kapcsolattartásra kijelölt személyeknek.

**9. Vegyes rendelkezések**

9.1. A Felek a megállapodást közös megegyezéssel, írásban bármikor módosíthatják.

9.2. A Felek kötelezettséget vállalnak arra, hogy mindent megtesznek annak érdekében, hogy békés úton rendezzék a megállapodással kapcsolatban vagy azzal összefüggésben, annak megszegésével, megszűnésével, érvényességével vagy értelmezésével kapcsolatban keletkező esetleges jogvitáikat, valamint kizárólag az egyeztetések eredménytelensége esetén fordulnak a bírósághoz a polgári perrendtartásról szóló 2016. évi CXXX. törvény szabályai szerint. A Felek a jogvitáik rendezésére – pertárgyértéktől és hatáskörtől függően – kikötik a Veszprémi Törvényszék és a Veszprémi Járásbíróság kizárólagos illetékességét.

9.3. A jelen megállapodásban nem szabályozott kérdésekben a Polgári Törvénykönyvről szóló 2013. évi V. törvény, továbbá a vonatkozó egyéb jogszabályok rendelkezéseit kell alkalmazni.

A Felek a megállapodásban foglalt feltételekkel egyetértenek, azokat elfogadják és mint akaratukkal mindenben megegyezőt, jóváhagyólag írják alá.

Kelt: Veszprém, 2025. ………….…………………

|  |  |  |
| --- | --- | --- |
| **………………………………………….**  **Veszprém-Balaton 2023 Zrt.**  képviseli:  **Markovits Aliz**  vezérigazgató | **…………………………………………..**  **Veszprém-Balaton Régió Kultúrájáért Közalapítvány**  képviseli:  **Surguta Orsolya**  kuratóriumi elnök | **…………………………………………..**  **\*\*\***  képviseli:  **\*\*\***  \*\*\* |